amanoisuno/poetBack huggingface dataset:
趙安天北遊求詩安天韶王孫作詩送之 謝翱 
海雲抱漚海水熱，道路征人裹冰雪。憐君獨作萬里遊，雨把蓮莖手中別。蓮莖刺多蓮葉濕，翻爲君衣覆爲笠。汴南淮北多故人，馬上相逢泪相揖。故園萋萋長草根，遲君歸來洗雨痕。青鞭碧影角湖曲，芳夢猶到韶王孫。
逃暑崇法寺 謝翱 
城南古寺凉生處，草色遥連孝子墓。棋局雨生苔鮮文，袈裟晴挂芭蕉樹。自昔闍黎修白業，會公唯與舒王椄。只今塵土影堂空，石上猶鎸麻紙帖。
鄞女墓 謝翱 
網草新垂月中露，青禽夜宿菱塘陼。寺西幽修雲覆土，知葬舒王下殤女。百年光塵事事新，皇子夫人墓作鄰。民間厭勝祈新鬼，穉鬼久隨風雨陳。去來似爾勿復道，白下鍾山夢中老。
寶幢山尋黄提刑震舊避地處 謝翱 
甬東寺裏逢陳若，雙袖龍鍾行带索。問知黄公舊避逃，寶幢山下坐叢薄。日惟一食禱先靈，不願拾得不死藥。仰天呼號得正終，一往不復至城郭。公初著書女立旁，公死母亡家濩落。子爲戶曹取公女，欲敘因由無與語。得來與子行林莽，月落山空識其處。
城西廢園 謝翱 
水門夾西雨連越，鄴瓦耕殘莎草茁。誰知當日夫容園，濕路迷城暗車轍。夫容青根聯戚里，美人對博蓬山裏。潮痕欲上紅露晞，知是日高梳洗起。園南禁絕人行道，中有民間舊宿草。廢園起垡鳴竊脂，寒食始應通祭掃。
五言近體二首  其一 謝翱 
南雁去來盡，音書不可憑。應過蠻嶺瘴，聞拊楚臣膺。滄海沈秦璧，愁雲起舜陵。可堪夢魂在，回首舊孤稜。
五言近體二首  其二 謝翱 
月離孤嶂雨，尋夢下山川。野冢埋鸚鵡，殘碑哭杜鵑。妓收中使客，民買內醫田。到此聞鄰笛，離情重惘然。
中秋憶山中人 謝翱 
茲夕發清嘯，爲君楚舞終。西風五陵夢，凉露九霄中。野邏烟常起，溪流榜不通。天陰無乳兔，林盡見飛鴻。濕濕雲垂髪，丸丸樹偃弓。劍歌玄武莫，塵語白鷗空。祇有淮南泪，應沾青桂叢。
仙華山招隠 謝翱 
軒后悲蒼劍，神娥下玉簫。攀髯初失夢，遺蛻尚凌歊。碧墮升棺影，青分産柱苗。山精依鹿竹，天雨濕雞翹。有約成孤憤，無人重久要。豢龍因姓氏，使鶴語軒軺。冉冉將終老，冥冥不可招。無書寄青雀，有恨在中條。
答烟蘿隠者 謝翱 
月落烟霧動，遥知夜不眠。紫苔生水底，白髪坐巖前。野鶴下窺影，山人疑問年。微吟度小刦，勞贈遠遊篇。
送人還蜀 謝翱 
白髪夢鄉國，君歸路不迷。洑槎秋見草，荒棧夜聞雞。月過秦凉北，星深河漢西。何因到却返，吳語話分携。
憶梁禮部臯 謝翱 
閒庭芳桂叢，相憶曙雲空。文字能娛老，莓苔此興同。青山明月下，家口少微東。歲晚西莊路，柴門語自工。
拜玄英先生畫像 謝翱 
來此得公真，塵埃避隠淪。水生溪榜夕，苔卧野衣春。雨冢侵吳甸，荒祠侑漢人。微吟值衰世，爲爾獨傷神。
哭正節徐先生 謝翱 
凄凉携子女，冠佩赴重陰。塌井千年事，青天此夜深。哀辭山石刻，卹典海舟沈。里族南薰夢，東都直至今。
送汪十 謝翱 
多年隠賣漿，此去結山房。掃菌侵花落，種松如草長。老期秋欲至，貧味水初嘗。歲晚逢樵獵，音書定不忘。
槿樹 謝翱 
白犬吠行人，西風杵臼新。洗香澄宿水，曝髪向秋鄰。野草依溝盡，宮花入帽頻。人家小門徑，憐爾獨相親。
悼南上人 謝翱 
翻紅卷未終，聞打寂時鍾。盡說他身在，唯應外國逢。錫聲歸後夜，琴意滿諸峰。憶昨安禪處，湖雲起白龍。
元日讀老子望瀑作 謝翱 
空山無轍迹，懸水下分洪。醉醒聽猶在，寒暄色不同。異書天姥秘，靈物乳池空。祇憶殘年雨，先流到海中。
雨中觀海棠 謝翱 
風吹簾網動，對爾惜芳菲。蜀雨何人在，吳宮祇燕歸。燭消春粉盡，淚濕野香微。抱蘤殘青子，鳥銜隨處飛。
哭所知 謝翱 
總戎臨百粵，花鳥瘴江村。落日失滄海，寒風上薊門。雨青餘化血，林黑見歸魂。欲哭山陽笛，鄰人亦不存。
寄題何氏綠綺樓 謝翱 
北岸有高樓，其南多藥樹。仙人晝采之，遺佩鄉江渚。化爲綠綺琴，軫徽微已具。有客來南方，振衣坐其處。風吹朱鳥巢，欲落鳴至曙。山分地肺雲，水流天目雨。別去重所思，別時不能去。
夏日遊玉几山中 謝翱 
曳舟來山中，出郭稅吾駕。獨{艹暴}忻衆勝，晨發乃及夜。豈無城中山，愛此足幽野。橫陳玉几峰，隠護碧殿瓦。并州古男子，禮塔於此舍。而我飲冰人，猶爲內熱者。擬携桃枝笙，舒卷得餉暇。明席織海草，因之一枕藉。冷風吹雪空，相與坐其下。
雨飲玲瓏巖下 謝翱 
垂雲起嶔嵌，衣被松與桂。夜含星斗光，隠若金石氣。雨來輒阻之，不得撫蒼翠。下有桑門子，飲用陶匏器。盆中蓄海石，左顧如牡礪。疑此磧上來，不知幾年歲。桑門却問客，所居何姓氏。回指南海峰，蒼茫倘一至。
翠鎖亭避雨 謝翱 
客有遊山衣，著久如薜荔。行行萬翠亭，忽作風雨憩。仰面無所臯，梁間有題字。問此何人書，婉娩有弱氣。云昔魏王妃，學書似李衛。乘雲到此山，洒墨在空翠。塵風吹土花，倏忽景物異。疑此夢與仙，不類人間世。
過舒臨海故宅 謝翱 
破壁濕海蘚，水退日氣蒸。云是舒公宅，其孫艾且仁。昔公初作尉，視事即斬人。上書稱臣亶，待罪滄海濱。天子有詔至，汝亶可治民。爾時荆文公，上方邑之鄞。聞此輒異之，久會公秉鈞。謂此非狂狷，引用至中丞。立朝思蹇諤，庶以報君親。蘇公下詔獄，讒者用事新。於此與有力，豈爲重其身。晴風吹海雨，山川尚橫陳。俛仰勿太息，徒爲驚爾鄰。
鐵蛇嶺長耳僧 謝翱 
嶺上有神僧，風吹豎兩耳。云昔垂至肩，手提忽然起。遊方得至術，來此制蛇虺。衣縫獨繭絲，裂縫蛇盡死。至今山下草，食之蠱可已。客去勿復言，海隅多幻詭。
觀水 謝翱 
積陰生壑雨，野水學江流。對屋見燈火，相望南渡頭。浮槎到高樹，白黿起滄洲。變怪若不測，神功安能尤。稍退見涯涘，及來痕沫收。崩疇出白石，隠隠如博投。水楊洗荒根，素髪生古愁。見此倏若化，故流還膠舟。荒源不可詰，欲盡山雲求。
聽雨 謝翱 
山厨壓炊烟，野雨起薄莫。孤客卧空牀，不識門前路。回風已若休，入壑忽如赴。荒林啼鬼車，往往不見處。鄰翁起厭勝，呪作禹餘步。聽雨雜呪聲，起歌助其語。呪靜雨亦止，還眠向窗曙。
寄所知 謝翱 
何處識君面，青天雲霧裾。携琴上衡霍，玄髪向風梳。別去看流水，三年此躇躊。偶同海鳥夢，爲致空中書。
池上萍 謝翱 
浮萍隨漲水，上到荷葉端。水退不得下，猶粘花萼間。花殷青已見，葉翠枯始斑。何如根在水，根蔕相團團。人生慕高遠，風雲事躋攀。絕髯尚號叫，化爲鶴與猿。幸未及枯槁，萬里吾當還。
十日菊 謝翱 
今日非昨日，尚覺秋英好。明日異今日，秋英詎云早。所以惜芳人，采擷常貴少。而彼千載士，憐爾獨皎皎。晞霜敷朝榮，零露抱夕槁。千載且復然，一夕寧恨老。
佽飛廟迎神引 謝翱 
劍歌兮擊筑，茭青兮蓼綠，夕濟甬兮沉玉。步巫兮禹孫，葺神藩兮楚軍，神之乘兮海雲。噀芳兮越咒，斬將兮神祐。秋零露兮爲醑，春集鴉兮神語。風蕭蕭兮滿旗，雲之車兮來思。
鴻門斾 謝翱 
天雲屬地汗流宇，杯影龍蛇分漢楚。楚人起舞本爲楚，中有楚人爲漢舞。鸊鵜淬光雌不語，楚國孤臣泣俘虜。他年疽背怒發此，硭碭雲歸作風雨。君看楚舞如楚何，楚舞未終聞楚歌。
贈寫照唐子良 謝翱 
吳中衆史今代畫，不獨畫人兼畫馬。唐生家住金華雲，對予獨肯畫古人。夕陽西下東流水，紛紛古人呼不起。東都留守吳中豪，王府勳僚舊俊髦。當時氣薄陰山日，勾陳蒼蒼太白高。百年水竭海塵土，誰見凌烟拂蛛罔。霜髯磔磔開清新，彷彿猶带黄河冰。忽疑稍會怒色止，或可從傍窺諫紙。唐生見我淚如洗，頗憶古人今不死。俟我氣定神始閒，命筆更起唐衣冠。
種葵蒲萄下 謝翱 
茙葵花種蒲萄下，年年葉長見花謝。蒲萄漸密花漸遲，開時及見蒲萄垂。微風摇曳架上枝，陰雲凝碧行琉璃。天人下飲蒲萄露，花神夜泣向天訴。謝爾蒲萄數尺陰，不如寸草同此心。
送殘暑 謝翱 
向已送殘春，當茲送殘暑。離尊雖不同，時節會有去。平生苦汗塵，欲避無處所。驪駒出商音，畏不將風雨。却憶別花時，紅塵挽衣履。回首漢諸陵，落日無窮樹。
有洗舊誥綾作青色鬻將以爲緣以紺繒易得之作手卷賦小樂章求好事書其後 謝翱 
吳宮輦路傷行客，繭冰壓雲凝碧色。門前新掃染家鄰，借人鋪設殘衣帛。宮花翦綾連院號，覆取翻看成一道。織紋宛轉勑字新，知是初誰六尺誥。城霞失彩宮蘚病，中與海圖上衣領。改顔倖售緣所遭，褪藥玄香洗藍影。青綢易得淚承睫，擊筑楚歌無故業。歌殘求書好事人，異代倘傳誥綾帖。
廣惜往日 謝翱 
漢有臣兮龔勝卒，噤不食兮十四日。今忍饑兮我復渴，道間關兮踰半月。幸求死兮得死，苟不得兮無術。鳳笙兮龍笛，燕群仙兮日將夕。風吹衣兮珮蕭瑟，駿龍兮寥天，行成兮緣畢。
雪中方四隠君訪宿有詩憶鹿田風雨舊遊奉和併呈吳六贊府 謝翱 
金華人北山，空響出靜竚。鹿田在其顛，肺石來風雨。有客六七人，昔遊至其處。唯我愁不眠，起坐蹴君語。謂此定何聲，百感生離緒。玩非琴與瑟，復異砧將杵。醉者呼不應，愁者自爲苦。空欞怯孤衾，展轉如巢樹。濕歌散餘悲，以足拊柱礎。爾來又七年，欲至困羈旅。傳聞老桑門，已復蟬蛻去。入山惡少年，巾鉢空其聚。乃知人世間，何者爲客主。而我同懷人，忽復異處所。夢中遥相望，各抱不售賈。有客不同遊，亦是同懷者。地主况有期，輿馬不待假。倘規宿山中，畸人不應舍。
九日 謝翱 
秋風颯以至，今日重陽日。眼明對南山，尚想陶彭澤。向來建威幕，頗見有此客。驅車不小留，駕言公田秫。一朝又棄去，此意誰能識。寄奴趣殊禮，風旨來自北。只今王江州，建國功第一。故是何珉孫，舉動良足惜。飲愧望柴桑，稍以自湔滌。殷勤白衣餉，猶恐不我即。中路候藍輿，要致已甚迫。葛巾赤兩脚，頹然向林宅。此翁本坦蕩，焉能苦違物。雖然可計取，中實未易屈。華軒又何羨，自載返蓬蓽。終身書甲子，往往義形色。如使磷與緇，安得爲玉雪。籬邊菊弄黄，粲粲正堪摘。我方持空觴，千載高風激。
送袁太初歸剡原袁來杭宿傳法寺寺在德壽宮北今行路及園即宮舊址 謝翱 
大雷山下鄞江口，石濕落星海涵斗。莓苔瑣窗居鬼神，散髪天衣夜行酒。百年綺語墮凡塵，劉公不還謝公走。祇今零落三秋霜，猶說先朝人物藪。道逢袁家美年少，欲挽吳潮歸兩袖。自言學出戴君門，又說舒君忘年友。舒君白頭爪塵垢，戴君業成衣露肘。君來何處覓知音，吊古凄凉無老叟。出門擇語歸計餐，顧忌慚皇無不有。不如歸食空江槎，初生淡菜如珠母。風帆送客來夷洲，白帢青衫談不朽。君不見君今宿寺多鄞僧，耆舊能言幾人在。隔牆食柏秋麝過，廢石坡陁舊南內。
雜言送鄭主簿炎之官昌化 謝翱 
劉先生，名肩吾，閩中詞賦天下無。當年戰藝誇顔色，進士出身兩回得。盧公里人正在朝，相見相逢九官宅。余時猶弱起慨忼，謂此未足榮其鄉。丈夫事業在簡冊，要令姓字留耿光。繼聞鄭君年最少，人物氣象尤堂堂。白鹿山南介公後，禽蛟兩祭獅子王。夢魂欲見無由據，側荔芭蕉春復暮。時移乃爾來霅間，因作廣文求主簿。顧予多病澀語言，面垢毛焦著麻布。山中乞食城中歸，徵詩送贈非所宜。已聞之戍嚮昌化，此地人傳多畏怕。龍居嗜燕烟入巢，病甲垂櫩腥雨下。又聞山鬼吹燈夜，來向人家避官舍。君持何術徑往居此無百憂，便將天雷斧柄塞鬼穴。巫山鐵鏁沈龍湫，祇足自亂不得休。豈知從心致禱動幽隠，使龍無嗜鬼無愁，不知君能致此不。龍不須酹以酒，鬼不須祭以肉。秋旗卷雨曉案烟，時向縣齋望天目。
避暑池上擬古 謝翱 
遊子渺天末，晨光東南馳。良時不易晤，胡爲徒來茲。叢柏結夏塔，輕蒲生夕颸。空有齊紈扇，團團手中持。持此欲永久，但感顔髪衰。愛爾雲中鳥，浴彼道上池。餘翎委弱藻，飛去猶淪漪。極目送不返，將以窮所思。
擬古二首  其一 謝翱 
翔鱗化海鳬，不化腦中石。人生棄井邑，寄處終爲客。常懷墳墓思，永夜良跼蹐。秋風吹蓬顆，絫絫如布奕。上爲考與曾，下爲叔與伯。豈無故鬼悲，翻念遠行役。服藥得神仙，去後唯留迹。忽夢南遊雲，相逐孤飛翮。
擬古二首  其二 謝翱 
嶠南毒草花，離離北潭址。洗花潭洞中，水黑魚盡起。豈無建溪芽，投之以方匕。南山有雨來，百毒化爲水。臨流招故人，洗髪弄清泚。
九日前子善來會山中 謝翱 
朝尋寒露枝，莫摘不盈把。風吹西南雲，幽情誰與寫。有客來縉州，遺我古盞斝。中有鴛鴦文，色如銅雀瓦。浮以鬰金蕤，蒼蘚藉其下。此物寧足感，聊用助歌者。但懷郢曲悲，豈計所知寡。
九日集葆山寺得載字 謝翱 
貧居懶出門，未到輒復悔。偶尋秋夕英，顧見石璀璀。手斸松根苓，下有墳千載。青山如葆羽，無人禁樵採。狂歌呼麯生，悲往興故在。未卜遇浮丘，猶堪居畏壘。
九日禺中登沃洲放鶴峰南望天台諸山 謝翱 
鏡面小蓬島，入剡脫我驂。舍櫂來沃洲，下嶺見精藍。修眉浮天姥，天台在其南。良遊愛九日，巾墮髪不櫛。醉浮秋夕英，饑食决明實。遠尋竺僧迹，俛仰千載陳。狂呼許元度，王謝十八人。彷彿川谷應，草木皆冥冥。便欲即之語，又疑物所馮。閉目游泰初，寥廓以爲鄰。
五日山中 謝翱 
東鄰拔蒲根，南鄰燒艾葉。艾葉出青烟，蒲根香勝雪。乾坤生燐火，陰碧期月光。烟隨艾葉散，進此菖蒲觴。蒲觴益齒髪，齒白髪如漆。餘飲不盡器，置之五七日。五日化爲丹，七日化爲碧。一服一千年，令人生羽翼。
寄題山陰徐氏林亭三首 見南亭 謝翱 
青林見危構，南山覆其陲。林居何爲此，所愛烟霧姿。上有鷓鴣鳥，來從溟海湄。飛止不他鄉，畏與宿願違。違此頃刻間，萬死莫贖之。而憂中夜露，辛苦濕毛衣。毛衣豈願濕，即濕非所辭。莓苔與薏苡，含弄寄相思。
寄題山陰徐氏林亭三首 山陰茅宇 謝翱 
山陰久淒凉，復爾見茅宇。客來愛其人，問此於誰語。自云邇先塋，玩構亦廬處。朝光凌爽氣，初巖亙修渚。平居狷介心，祇以自爲苦。日夕驅其奴，名之同所惡。驅汝汝不辭，我懷良可悲。
寄題山陰徐氏林亭三首 小華陽亭 謝翱 
句越山中長木蓮，華陽仙女此餐烟。松花飄落無尋處，都在徐君劍樹邊。
九日黎明發新昌望天姥峰 謝翱 
南明剡東山，虧蔽草與萊。前岡接遠阜，樹石如苔莓。西南見天姥，旭旭雲日開。下有采藥徑，仙人招我來。手持白菊花，泛以青螺杯。傾杯化靈藥，蕤芳入客懷。俛視浮爨居，白氣爲塵埃。凉風吹脫巾，一往不願回。便投此策竹，騎龍下天台。
五日觀瀟湘圖 謝翱 
五日泣江蘺，騷人沉佩褋。年深吊古客，滿門垂艾葉。既垂青艾葉，復競畫舟檝。明時內閣子，供奉進瑶帖。豈復懷沅湘，歷舜愬往牒。江流物色改，看畫淚承睫。彷彿舊居人，指點失故業。三戶空鳥啼，九疑列如堞。
玉麈尾 謝翱 
客持麈尾柄，色奪環與玦。塵心隨影袪，一片若行雪。神獸潜空山，何年探靈穴。忽失落人手，遂爲談者悅。陰崖起白氣，篆古踰軒頡。一拂沉蘚文，再拂字不滅。三拂蛟螭騰，世眼不能別。投爾陰崖顛，驚怪吐其舌。
鐵如意 謝翱 
仙客五六人，月下鬬婆娑。散影若雲霧，遺音杳江河。其一起楚舞，一起作楚歌。雙執鐵如意，擊碎珊瑚柯。一人奪執之，睨者一人過。更舞又一人，相向屢傞傞。一人獨撫掌，身挂青薜蘿。夜長天籟絕，宛轉愁奈何。
謝子靜寄端午藥煎 謝翱 
麩桃弄朝烟，含蟲鍊百杵。山人入藥籙，搗日月逢午。甘酸雜衆味，能生玉池乳。頗憶越吟人，性靜無所苦。中年白髪生，寄以潤肺腑。爲謝山中人，願結山中侶。
因北遊者寄峨眉家先生先生曾宰建之浦城故末章及之二首  其一 謝翱 
靈關高縹緲，縹緲出曾城。其上盤紫雲，倏忽牛馬形。交青不栖樹，浴彼清泠泓。唯有孤鸑鷟，銜命此山靈。迎風遡寥廓，杳杳西北征。羽毛中道折，六月霜霰零。回首靈關雲，淚下如懸纓。
因北遊者寄峨眉家先生先生曾宰建之浦城故末章及之二首  其二 謝翱 
江淹所治縣，粵王曾種樹。山人雨後來，空臺唯宿莽。故人出端平，子孫今不武。寥寥南峰寺，枯禪尚靈雨。猶記桐鄉祠，影前及僧語。
寄東白許元發 謝翱 
昔我來南方，采藥與君遇。仙核墮寒蕪，水花明遠渚。雲空參語外，露下離立處。別來荒烟中，五閲寒與暑。寒暑豈異初，肌髪不如故。聞處人道變，未得世病愈。驅車望東白，此情那可遡。倘及乘青蜺，爲君拂塵羽。
秋暑飲僧舍分韻得界字 謝翱 
夜露摇井梧，明河涵左界。酣眠知何益，筋力久已懈。餘氛薄中餐，幅巾無所挂。欲去豈不能，有興輒中敗。浮醅濟瓜茗，陰鼎漉薑芥。忽醉此山中，解衣如脫械。凉颸掃地生，塵暑焚香邁。空巢見落毛，石髪卷如蠆。
擬古寄何大卿六首  其一 謝翱 
空山産桐梓，擬作膝上琴。琴成不他飾，種漆江之潯。獨無徽將軫，何以發商音。但得獨繭蠶，飼之扶桑陰。烹魚腹有膠，不患海水深。
擬古寄何大卿六首  其二 謝翱 
雄雌雙碧雞，所食琪樹蘤。來棲藥洞中，當春怕乳子。其雌秋別時，守此唯雄耳。可憐銜子歸，萬里渡海水。
擬古寄何大卿六首  其三 謝翱 
世傳賣藥翁，出市恒騎虎。朅來空山中，恨不輒與語。長嘯歸無家，獨指梧桐樹。既指梧桐樹，復采梧桐子。持以贈所思，浩歌聊復爾。
擬古寄何大卿六首  其四 謝翱 
石間道人影，見者恒髣彿。浮雲過列仙，與語呼之出。身亦竟不出，影亦竟不沒。含涕謝仙人，天地此終畢。
擬古寄何大卿六首  其五 謝翱 
流來山中花，紺碧三百里。漪漪歙硯雲，含風入秋水。五芝與八石，往往産其沚。豈獨秘靈文，亦復隠奇士。不見施家郎，詩詞獨清泚。一朝控白鸞，吹笙洗塵滓。
擬古寄何大卿六首  其六 謝翱 
山人食木實，竹實以飼鳳。聞此來空烟，三載脫塵鞚。不見玉笙音，唯聞溪鳥弄。西臺憶故人，野祭忽如夢。仰視浮雲馳，不覺哭之慟。
巖居效賈島 謝翱 
巖巖百尺屋，山鬼寂四壁。獨抱震餘桐，橫此風中石。夢見一道者，手持青瓦礫。謂此有至音，世人不能識。粟塵起嵯峨，滄海寄一滴。語罷失其處，覺來空嘆息。攝衣起楚歌，斷弦如裂帛。懸藤月露深，蛟龍舞其側。
萍間穉荷效王司馬體 謝翱 
初萍半含絮，頃刻開數畝。荷生浮其間，風雨足解后。百年游子心，欲作千歲久。昔爲浮萍根，今爲穉荷藕。荷高刺已生，魚遊觸其首。離離荷下萍，吹向白魚口。
效孟郊體七首  其一 謝翱 
手持菖蒲葉，洗根澗水湄。雲生巖下石，影落莓苔枝。忽起逐雲影，覆以身上衣。菖蒲不相待，逐水流下溪。
效孟郊體七首  其二 謝翱 
移參窗北地，經歲日不至。悠悠荒郊雲，背植足陰氣。新雨養陳根，乃復佐藥餌。天涯葵藿心，憐爾獨種參。
效孟郊體七首  其三 謝翱 
閒庭生柏影，荇藻交行路。忽忽如有人，起視不見處。牽牛秋正中，海白夜疑曙。野風吹空巢，波濤在孤樹。
效孟郊體七首  其四 謝翱 
落葉昔日雨，地上僅可數。今雨落葉處，可數還在樹。不愁繞樹飛，愁有空枝垂。天涯風雨心，雜佩光陸離。感此畢宇宙，涕零無所之。寒花飄夕暉，美人啼秋衣。不染根與髪，良藥空爾爲。
效孟郊體七首  其五 謝翱 
越禽惜羽毛，不向惡木棲。木奴重踰淮，愛爾巢其枝。巢枝不食實，中有二老棋。乳子月明中，夢繞東南飛。
效孟郊體七首  其六 謝翱 
弱柏不受雪，零亂蒼烟根。尚餘粲粲珠，點綴枝葉繁。小榻如僧床，下有莓苔痕。對此莓苔痕，三年不敢言。莓苔儻可食，嚥雪待朝暾。豈無柏樹子，不食種在盆。
效孟郊體七首  其七 謝翱 
閨中玻黎盆，貯水看落月。看月復看日，日月從此出。愛此日與月，傾寫入妾懷。疑此一掬水，中涵濟與淮。淚落水中影，見妾頭上釵。
二月十日 謝翱 
山居少四鄰，櫧葉半爲薪。野色生遥念，空江滯此身。風濤春憶越，親舊晚游秦。獨擬尋雞犬，雲蘿挂葛巾。
九日韶卿子善有約不至子靜亦歸桐廬與景雲飲瀑下作 謝翱 
揉藍染釣緡，欲老此江濱。九日寒泉水，他年白髪身。鄰州曾約客，別業未歸人。嗅菊知吾事，那能更問津。
呈王尚書應麟 謝翱 
寒風吹鬢影，客淚濕衣塵。千里見積水，滿城無故人。船歌甌雪盡，劍舞越花薪。獨憶絲綸老，相從話所親。
山陰道中呈鄭正樸翁 謝翱 
楊柳遠天色，野風來水涯。異鄉同夢客，今雨故人家。越樹夜啼鳥，禹陵冬落花。悠悠江海意，爲爾鬢先華。
送毛耳翁之湘南 謝翱 
湘草碧於水，王孫尚此留。一身行萬里，雙鬢集諸愁。月落嶽雲曙，龍逃海雨秋。可能無事業，相見竟悠悠。
寒食姑蘇道中 謝翱 
頻年感烟草，荒塚幾人耕。吳楚逢寒食，山村見獨行。天陰月不死，江晚汐徐生。到海征帆影，悠悠識此情。
別子靜却送之霅 謝翱 
獨往知吾事，語離何所求。故家無別業，殘夢下扁舟。積葉吳宮冷，吟猿顧渚秋。那能不相待，羈旅負清遊。
哭肯齋李先生 謝翱 
落日夢江海，呼天野水涯。百年唯此死，孤劍託全家。血染楚花碧，魂歸蜀日斜。能令感恩者，狼籍慰荒遐。
八詠樓 謝翱 
江山此愁絕，寒角夢中吹。飛鳥過帆影，遊塵空戟枝。水交明月動，槎洑故州移。已薄齊梁士，猶吟沈約詩。
至日憶山中客 謝翱 
山村雲物外，至朔閏年愁。獨客語茅屋，樵人共白頭。驛花殘楚水，烽火到交州。欲隠裂裳帛，春來重結裘。
懷峨眉家先生 謝翱 
露下濕百草，病思生積愁。窟泉春洗屐，氈雪莫過樓。魂夢來巴峽，衣冠老代州。平生仗忠信，心自與身仇。
哭廣信謝公 謝翱 
自爾逃名姓，終喪哭水濱。海僧疑見貌，山鬼舊爲鄰。客死留衣物，囊空出告身。他年越鄉值，賣卜有斯人。
雨夜呈韶卿 謝翱 
相看隴水雲，一夕幾回分。預恐今宵雨，他年獨自聞。野花同楚越，江靄雜朝曛。不得鋤芝朮，逢樵却寄君。
莫春感興 謝翱 
天涯芳草夢，此意未應泯。獨對風烟老，虛爲江海人。漁樵分落日，櫻笋過殘春。舉世無知己，他生應逐臣。
秋日憶過秦國公主園 謝翱 
野影林檉盡，山昏瓦塔齊。凉宵風雨過，一雁西南啼。嵐霧洗巾帨，井泉生蒺藜。傷心拂塵麈，衣淚濕空綈。
送道士歸赤松 謝翱 
閒身可得仙，諸妄覺他年。夜氣浮秋井，陰花冷碧田。禮星逢鶴下，呪食待人眠。叩齒通懸解，祠堂山影邊。
送僧之天台 謝翱 
石橋南北路，師到動經旬。尊者定中影，凡人回去身。戴經支錫重，作禮納巾頻。杯海歸何日，長眉問四鄰。
雪水 謝翱 
寒英漲碧沉，浴鵠冷難禁。太白消秦日，中𤃩接蜀陰。頻湯清洗瘴，入茗味如參。人世淄澠口，應疑別未深。
用韻酬友人憶寄 謝翱 
麻衣拂市塵，外事不干貧。野氣生寒井，天陰壓莫春。閑身分楚鞠，白髪作吳人。已斸蘼蕪徑，青鞋憶寄頻。
鼓子花 謝翱 
塵濕西風淚，溝西影見君。碧衣羞遠日，天夢冷秋雲。蔓引山精徑，籬依楚女墳。海邊逢賣藥，采實故應分。
山寺送翁景芳歸覲 謝翱 
弱雲竹水湄，葉影碧離離。野別如秋夢，他宵獨爾思。林殘西域果，鍾動下方棋。可得朝還莫，相看長在茲。
寄朱仁中 謝翱 
聞君經亂後，居處畏山顛。家在聚如客，糧餘食带烟。戍鴉分落日，燒草共殘年。因憶先丘壠，于今是極邊。
僧舍避暑分韻得入字 謝翱 
故人隔天風，海水吹不立。聊將塵渴心，遠赴山中汲。晴香芝菌生，暝翠霧露濕。唯應雞犬深，幽林聽經入。
遊釣臺 謝翱 
古臺臨釣渚，遺像在蒼烟。有客隨槎到，無僧依樹禪。風塵侵祭器，樵獵避兵船。應有前朝蹟，看碑數漢年。
西臺哭所思 謝翱 
殘年哭知己，白日下荒臺。淚落吳江水，隨潮到海迴。故衣猶染碧，后土不憐才。未老山中客，唯應賦八哀。
江上別友 謝翱 
相看仍慟哭，欲學晉諸賢。戍近風鳴柝，江空雨送船。朔雲侵別色，南雪憶歸年。擬共鋤青朮，無爲俗事牽。
題翁徵君集後 謝翱 
樵獵識冠裳，何言志四方。離秦風日泠，過楚薜蘿長。野夢違徵詔，衰年枉薦章。故山唐室晚，應種朮爲糧。
除夜聞雷 謝翱 
牢落長爲客，殘年獨擁衾。燈分寒夜火，雨過震餘陰。搗藥滋玄髪，書符𤞣黑祲。相看故鄉淚，不敢效吳音。
元日枕流亭聽雨 謝翱 
征鐸殘年雨，吟聽憶到城。愁雲侵歙盡，夢日向吳生。藥産難離性，灘流不掩聲。他宵樺燭飲，因想此中行。
春日寄書代鄉人答 謝翱 
滄江失釣緡，白社苦吟身。風雨他年別，干戈舊國貧。春祠占遠夢，臘市憶行人。故壘夫差地，遥知哭爲親。
人日雪 謝翱 
連年逢此日，寂寞在山居。故國雲歸盡，高杉雪下初。陰霾占戶口，雷電失天書。可得俱無事，清吟始晏如。
早春寄嶺海流人 謝翱 
短褐隨南賈，衰年異壯遊。龍旂虛左箇，鴻影別中州。晚避高麗使，春乘百濟舟。王孫與芳草，相憶可能留。
過孫君文舊避地處 謝翱 
相逢還自失，相見盡天涯。鄰壤初移戍，空山此寄家。剪茸春過鹿，伐竹舊燒畬。去後餘荒槿，依溝結影斜。
春日遲子芳遊烏龍山 謝翱 
烏龍烟靄北，君去爲親留。綵舞初離席，音書缺寄郵。雨登人日冢，槎別客星洲。應有他宵約，相從及此遊。
奉和毛益亂後經太白墳 謝翱 
遥知風雨後，明月濕江蘺。幾處如寒食，荒流空莫思。雨耕侵壞冢，春網得沈碑。若起論茲世，先生何所爲。
憶過徐偃王祠下作 謝翱 
徐王遺蹟地，花落舊巖阿。山鬼下茅屋，野雞啼苧蘿。別祠江路見，疑冢草間多。寒食思家客，空村記所過。
山驛送春 謝翱 
逢春憶舊時，愛著舊春衣。雨別如知處，天涯應共歸。驛花留客盡，帆日聚鴉微。歲歲子規鳥，寄巢於此飛。
蜂 謝翱 
蛹黑春如翳，寒崖舉族懸。撲香粘絮落，采汗近僧禪。聚暗移花幄，分喧割蜜烟。閑房無處著，應架井泉邊。
雨中感懷 謝翱 
幽齋蒲稗裏，夜色入柴荆。坐久雨聲絕，水深荷刺生。聽猿思楚宿，失鶴夢南征。白屋青山下，何年返舊耕。
桐華 謝翱 
隨風泊釣楂，弄日色侵霞。燒地不鋤草，荒池舊漚麻。偶尋僧坐石，見落鳥銜花。餳粥春寒後，多逢楝樹家。
僧池青蛙 謝翱 
隠見多無定，時開一道萍。癭分荷背白，身带蘚文青。吐雹收寒井，隨僧入凈缾。柏壇祠后稷，應想作龍靈。
夜宿江山寺 謝翱 
寺圖接異境，僧影濕香烟。落月安禪處，翻經置縣年。天河當夏白，泉水入杉懸。到此懷甌越，空家寄海邊。
雪榻瀑布 謝翱 
潄石清塵暑，雲深畏解携。寒巖蕭寺下，縣水薜陰西。鳥浴濕栖樹，花流晴下溪。謫龍聞呪起，奇服反初笄。
虎石 謝翱 
寺深留片石，山雨長苔新。昔日栖禪處，遺風想至人。錫前行虎獨，鍾後到猿頻。越客因逃暑，於茲喜掛巾。
寺南小池 謝翱 
寺南疏小沼，堤隠獺行蹤。杉影動寒水，夕陽藏半峰。清涵落鳥毳，寒怯病僧容。聞說初開日，鉢盂盛養龍。
夏夜山房會宿賦得竹禽 謝翱 
入竹雲初翳，餘更警露禽。羈雌迷故侶，凉意滿西林。雨宿移枝暗，明翻下籜深。微吟觸幽興，離思不能任。
芭蕉雨 謝翱 
吳楚燈前侶，芭蕉海上身。凉宵知過雨，病葉與羈人。白屋愁看曉，滄洲宿語貧。西南多苦竹，應與越禽鄰。
中秋龍井翫月 謝翱 
逢秋月再圓，不與復休眠。腦滿魚龍夜，精藏樹石年。嗅衣腥在水，窺戶影疑禪。長嘯望參伐，行來精舍邊。
夜坐呈韶卿 謝翱 
修行吳楚間，鶴去杳難攀。衰世已如此，愁身更入山。巢居避太歲，藥飯救羸顔。故友在江海，相思不得還。
韶卿往烏傷寄劉元益 謝翱 
他日憶逢君，林中訪恵勤。鹿麛行處見，流水別時聞。草沒秦人冢，山通越國雲。音書年歲失，莫訝白鷗群。
寄贈王僉判龍澤新之官廣陵 謝翱 
多君孝子里，雲物尚依然。歲晏木葉下，月明湖水邊。看圖須女分，對策亮陰年。到此若爲別，猶言贈馬鞭。
十日菊寄所思 謝翱 
籬菊是秋鄰，青蕤幾日新。忽逢初過節，相憶早衰人。囊枕離湘濕，分杯度嶺貧。想應無事業，遥念更沾巾。
野霞觀瀑 謝翱 
他年疏上浮，早日此中投。汲飲當魚入，垂綸即𧈭遊。凈祠無血食，噀雨不腥流。僧語皆前事，人來盡別州。草諳長過雪，沙犯欲捐湫。至竟何依止，蒼茫難禱求。
己丑除夜 謝翱 
鬢絲殘雪影，况復在塵埃。暮色隨鐘盡，年光逐水來。鄰逋燈下索，鄉夢戍邊回。明日聽春雨，渡江登越臺。
元旦立春 謝翱 
椒柏多年樹，閑庭憶粵鄉。發春當獻歲，爲客未休糧。飲後憐衰齒，行南避忌方。星周元朔曆，時運可能忘。
寒食同方行父明中往淥渚舟中作寄東安方子仁 謝翱 
自食嶼雲薇，聞君白接籬。謁靈隨社到，爲客寄音遲。瓢入新城水，舟回故渚祠。南衣離火浣，垢敝禁烟時。
萬松道中望南太白 謝翱 
笋輿行萬山，中有十里亭。老樹祇一色，野公逾百齡。柴關當太白，藥氣近樵青。罔草粘枯翼，巢枝落退翎。期探幽谷水，共斸松根苓。艾納下天雨，塵風吹冥冥。
雨宿太白 謝翱 
城中家斧冰，此地絕炎蒸。天食青童捧，龍居白氣升。暗燈猶宿火，寢服尚衷繒。客話從前事，書傳入內僧。風流今獨盡，雲物老相仍。凈榻搜凉卧，危闌入醉凭。雨師行下界，鳥夢識中乘。明發甬南去，他山逢智弘。
寄育王賢上人 謝翱 
于今祇老身，從昔少埃塵。失蜀年爲客，居山石作鄰。南遊宗竺法，西語問巴人。開戶藤花落，多浮茗椀春。
海亭夜坐 謝翱 
孤身滯海垠，暑溽上南雲。歸日喜秋近，愁人畏夜分。坐凉依井氣，眠濕動星文。故友在山北，音書不得聞。
採藥候潮山宿山頂精藍夜中望海 謝翱 
蛟門南去鳥，此地望迢迢。積濕侵幡黑，生寒入夢飄。見燈歸舶夜，聞偈解衣朝。土植皆爲藥，山枝不滿樵。暗光珠母徙，秋影石花消。擬候槎回漢，寧甘客老遼。却尋徐福島，因問秦皇橋。於彼看日出，羽旌焉可招。
夜宿雪竇上方 謝翱 
眠山枕斧柯，獨客愛盤阿。畏日生塵夢，尋仙到鳥窠。下方聞夕磬，南斗挂秋河。寢服侵雲卷，頮泉通瀑和。竇分滄海月，禪入沃洲歌。此地精靈聚，中宵弄薜蘿。
魯國圖詩 謝翱 
秋風嶽下城，海客見圖新。樹入舞雩里，水來浮磬濱。東封餘輦路，西狩問虞人。被髪逢夫子，狂歌作放民。
董孝子墓 謝翱 
修修古孝子，家移來水旁。母病食此水，母死葬其鄉。殺人自白吏，就家起爲郎。至今廟下草，猶带食水香。
過杭州故宮二首  其一 謝翱 
禾黍何人爲守閽，落花臺殿暗銷魂。朝元閣下歸來燕，不見前頭鸚鵡言。
過杭州故宮二首  其二 謝翱 
紫雲樓閣讌流霞，今日凄凉佛子家。殘照下山花霧散，萬年枝上挂袈裟。
重過二首  其一 謝翱 
複道垂楊草欲交，武林無樹著凌霄。野猿引子移來住，覆盡花枝翡翠巢。
重過二首  其二 謝翱 
隔江風雨動諸陵，無主園池草自春。聞說就中誰最泣，女冠猶有舊宮人。
野望 謝翱 
心遊太古後，轉覺此生浮。天外知何物，山中著得愁。岸花低草色，潮水逆江流。消盡盈虛裏，令人白盡頭。
無題 謝翱 
天風下黄葉，山樹挂綠蓑。世情逐流水，東去無迴波。可與語人少，不成眠夜多。濕雲黏短髪，漂泊奈愁何。
春閨詞 謝翱 
手觸殘紅頭懶梳，香隨蝴蝶上衣裾。暖風吹睡無言語，又向床頭看夢書。
四皓 謝翱 
冷却秦灰鬢已翁，紫芝歌罷落花風。若教一出無遺恨，莫入留侯準擬中。
散髪 謝翱 
乾坤一楚囚，散髪向滄洲。詩病多於馬，身閒不似鷗。因看東去水，都是夜來愁。晚意落花覺，殘枝香更幽。
友人自杭回建寄別三首  其一 謝翱 
同來不同去，離別暗銷魂。閩浙若同水，遍舟送到門。
友人自杭回建寄別三首  其二 謝翱 
潮信到巖瀨，水色過衢城。寄潮不寄水，潮去有回程。
友人自杭回建寄別三首  其三 謝翱 
水到衢城盡，梅花上嶺生。不如寄明月，步步送君行。
孤山 謝翱 
又冒晴絲向水涯，寒雲冉冉護巾紗。能知綠鬢幾回至，欲行黄冠此處家。已把掖垣等茅舍，不愁封禪對梅花。晚風吹袂過船去，看鶴上天衝碧霞。
雪 謝翱 
片片知何似，無根零亂花。任隨飛到處，不揀是誰家。縫密天如翳，擎深樹半斜。城中新酒貴，羈旅若爲賒。
畫秦宮人 謝翱 
結草爲衣類鶴翎，初來一味服黄精。宮鶑幾處啣花出，猶向山中認得聲。
織婦嘆 謝翱 
待得𧔞蠶繭上絲，織成送女去還歸。支機本是寒砧石，留取秋深自搗衣。
商人婦 謝翱 
抱兒來拜月，去日爾初生。已自滿三歲，無人問五行。孤燈寒杵石，殘夢遠鐘聲。夜夜鄰家女，吹簫到二更。
憶湖上 謝翱 
擾擾忽半月，征衣雜市塵。頗疑湖上客，不是城中人。岸柳垂拂槳，山雲泫濕巾。明朝在何處，相怪墮凡身。
悼古季清 謝翱 
典刑前一輩，言語尚風流。詩律縛不住，梅花惱得愁。雲烟今變滅，老病總宜休。喚醒菟裘夢，嚴城上雨秋。
蠟梅 謝翱 
冷艷清香受雪知，雨中誰把蠟爲衣。蜜房做就花枝色，留得寒蜂宿不歸。
留別顧君際 謝翱 
萬里行可到，詩人吟到難。愁來時自語，寫出許誰看。月落望如失，山空坐更寒。此時多少意，欲別路漫漫。
後桂花引 謝翱 
修月山人飯玉屑，瑶鴨騰騰何處熱。吳剛生愁樹合創，毫飄玉斧高枝折。此時待罪扣帝庭，素蛾騎蟾涕泪零。月中落子如雨星，至今收拾無六丁。
吳山謁祠 謝翱 
吳山坊頂戴高祠，禁地凄凉江水悲。却是北人題記壁，迤南耆舊獨無詩。
雪後湖堤步歸 謝翱 
無求如有得，散策堤邊行。山碧眼花亂，水寒毛孔生。窮冬疑有雨，一雪却成晴。勞謝天涯月，相隨步入城。
梅花二首  其一 謝翱 
春過江南問故家，孤根生夢半槎牙。到無香去飄成雪，未有葉來開盡花。
梅花二首  其二 謝翱 
吹老單于月一痕，江南知是幾黄昏。水仙冷落瓊花死，祇有南枝尚返魂。
往姑蘇與友人別杭州 謝翱 
北關到吳會，烟草亦詩情。飲少但知價，行疏數問程。天陰月不死，江闊水能生。別後不得寐，相思還二更。
雪霽有感 謝翱 
夜長春度夢，門雪擁笆籬。不倚成山積，情知有霽時。日高簷自雨，氣上瓦如炊。風過梅花濕，寒香只戀枝。
山中道士 謝翱 
山中道士服朝霞，二十修行別故家。留客一杯清苦蜜，蜂房知是近梅花。
餘杭樵歌 謝翱 
樵斧丁丁響翠微，頳肩半脫汗身衣。因來避雨巖前洞，裹得山蜂和蜜歸。
書文山卷後 謝翱 
魂飛萬里程，天地隔幽明。死不從公死，生如無此生。丹心渾未化，碧血已先成。無處堪揮泪，吾今變姓名。
十年 謝翱 
忘却寒溫語，相逢一揖休。十年只如此，今日若爲愁。月白夜亦晝，山寒春更秋。無情溪澗水，只是下灘流。
秋夜詞 謝翱 
愁生山外山，恨殺樹邊樹。隔斷秋月明，不使共一處。
除夜舟中遇雪 謝翱 
歲月安有限，利名心未灰。雪飛今夜止，潮去隔年來。交友窮中見，江山盡處回。家人誰念道，耳熱不因杯。
元旦舟中聽潮 謝翱 
東望拜潮水，無家在客船。一來仍一往，今日又今年。有信從天外，緣聲到枕邊。海門春樹暖，吹浪起晴烟。
鸕鷀步尋方元英故居 謝翱 
遺像雙臺下，結廬烟水傍。子孫今幾世，風雨半他鄉。山靜雲眠影，葉乾蟲食香。高名故相壓，吟苦不成章。
青篛亭 謝翱 
青山何處似，疑是剡溪傍。採篛無人到，生莎滿徑荒。水交難辨色，花和不同香。歸路逢樵子，麻衣草結裳。
題酒家壁 謝翱 
綠陰深處問天涯，黄鳥聲中見酒家。樹上猢猻摘殘果，向來纔見是春花。
正三立春 謝翱 
舟中隔歲話，偪仄信誰從。山带去年雪，春來何處峰。移軍增野竈，落磧減機舂。明日金華洞，牧羊尋故蹤。
贈山中友 謝翱 
散策亂山雲，值此山林友。種松高及身，掃葉落隨手。斫盡松上枝，縛作山中帚。夜夜對西峰，明月生戶牖。
沙岸登舟 謝翱 
五里兒女步，虛沙映斷筇。雲支半山石，帆席上溪風。數雁憐身隻，聞鵑願耳聾。市橋東半榻，側影夕陽中。
僧房疥壁 謝翱 
松樹落釵股，曉行猶見燈。圓亭方井水，老寺少年僧。澗響夜疑雨，雲寒春欲冰。山僮錯相認，應道我來曾。
山居 謝翱 
宿火石中取，人烟隔斷霞。盜侵鄰壤粟，女寄外翁家。野樹刺生葉，枯松藤纏花。老翁頭未白，相對話天涯。
望仙都山二首  其一 謝翱 
鼎湖只在柱峰上，地險山空不可家。山下人居五六月，天風吹雨碧荷花。
望仙都山二首  其二 謝翱 
道人誦經半峰下，洞裏山神不敢歸。我欲乘風到峰頂，擘翻荷葉作蓑衣。
疊山 謝翱  太湖
礧磈復崔嵬，晴雲撥不開。鐘聞上界響，石自太湖來。靈草擣爲藥，寒松燼作煤。欲窮登覽興，未到已徘徊。
社前 謝翱 
無家借燕住，離別又經年。客館依山上，春分到社前。雨來換宿水，雲起暗晴川。颯颯吹衣带，因風問去船。
艤舟江心寺 謝翱 
數聲清磬出晴暮，落木人家散烟霧。風送年年江上潮，白雲生根吹不去。
歲月 謝翱 
歲月記不得，曾行此處村。日欹眠石影，樹長蝕藤根。晚羨棲猿鳥，春來問子孫。勞生空可說，不是欲忘言。
霅女吟 謝翱 
罨畫溪頭歛翠眉，綠楊扶起又低垂。春風盡與花爲主，不解庭前百結枝。
文房四友歎 謝翱 
昆吾莫邪輕毛錐，平生故人皆引去。剡溪之皙絳邑黔，獨與石君作一處。中書間起免冠謝，輒被溺冠仍嫚駡。見幾自媿後穆生，正恐髠舂不與赦。有時怒髪豎相如，熟視蒙恬挽其鬚。泓尤淪棄敢自愛，老龜支床息猶在。荆山風雨朝暮號，璞在吾懷足何罪。恨不雪恥酬諸姬，背水一戰漢爲池。楮生不改舊邊幅，三褫何但高閣束。客卿騎項百折磨，猶恐玄能赤吾族。此時不平義重生，陽城裂麻欲死爭。平生國士立橋下，誓死守此漆身啞。
秋社寄山中故人 謝翱 
燕子來時人送客，不堪離別淚沾衣。如今爲客秋風裏，更向人家送燕歸。
登西臺作楚歌招文丞相魂 謝翱 
魂朝往兮何極，莫歸來兮關塞黑，化爲朱鳥兮有咮焉食。
續琴操哀江南 我赴薊門四之一 謝翱 
我赴薊門，我心何苦。我本南人，我行北土。視彼翼軫，客星光光。自陪輦轂，久涉戎行。靡歲不戰，何兵不潰。偷生有慼，就死無罪。莽莽黄沙，依依翠華。我皇何在，忍恤我家。
續琴操哀江南 瞻彼江漢四之二 謝翱 
瞻彼江漢，截淮及楚。起兵海隈，亡命無所。枕戈待旦，憤不顧身。我視王室，誰非國人。噫嘻昊天，使汝縲絏。姦黨心寒，健兒膽裂。黄河萬里，冰雪峨峨。爾死得死，我生謂何。
續琴操哀江南 我操南音四之三 謝翱 
我操南音，爰𮠨我酒。風摧我裳，冰裂我手。薄送于野，曷云同歸。自貽伊阻，不得奮飛。持此盈觴，化爲別淚。昔也姬姜，今焉憔悴。山高水遠，無相見時。各保玉體，將死爲期。
續琴操哀江南 興言自古四之四 謝翱 
興言自古，使我速老。麋鹿是游，姑蘇荒草。起秣我馬，裴回舊鄉。江山不改，風景忘亡。誰觸塵埃，不見日月。梨園雲散，羽林鳥沒。吞聲躑躅，悲風四來。爾非遺民，胡獨不哀。
立春日同陳有之步至賀家湖 謝翱 
風烟回首失，歲月但尋常。忠義行衰世，淒凉在異鄉。春流荒禹蹟，天淚濕句芒。擬剪園中韭，携籃有跛臧。
黄精 謝翱 
野鹿銜花見却馴，山人采葯避徭征。塵中劍米無炊甑，自洗黄精九曝蒸。
西巖 天壇 謝翱 
風吹軟桂枝，下掃西南氛。壇中仙人影，冉冉化爲雲。
西巖 天扉 謝翱 
朝從雙扉出，莫從雙扉還。狂風吹山花，落我衣袖間。
西巖 雪壁 謝翱 
麻姑東南別，衣袂濕空翠。雪中米黄花，願餉西南使。
烟蘿洞 謝翱 
山人挂綠蘿，亂後到人多。夜久積空翠，天深聞櫂歌。禱龍疑井厭，看鶴值仙過。搔首愁紛白，無窮奈此何。
寄王監簿英孫 謝翱 
天柱西南隅，開窗見雪初。野泉過濕竹，仙鳥下巢樗。草長平新塹，門閒閉舊居。他年賓從在，誰得入鷗書。
義門曲 謝翱 
金蓉山上雲采采，白麟溪前水歸海。溪中赤文長鯉魚，恨無神翅謁龍威。廣陵城頭大風急，吹散遊魂歸未得。不結瓊英后土祠，當充蘭佩離騷國。富貴易奪生莫移，誰肯殺身爲聯枝。鶺鴒原上赴急難，我有冠裳可不如。子孫至今無裂籍，六代傳來猶一日。白頭秀才誇能文，得似君家好弟昆。
寄韶卿 謝翱  西湖
莫因梅柳憶西湖，且守仙華小隠居。霜木絕憐諸老盡，雨燈動是十年疏。休官陶令長思友，陋巷嵇康懶報書。衣食有餘休浪出，我愁無地可耕漁。
送張士達遊黄山歌 謝翱 
黄山三十六點雲，中秘幽奇世人未見猶未聞。混沌乍開始自大唐國，易黟爲黄而附軒轅鍊丹盟仙群。天都蓮花突兀直入青雲上，諸峰吐烟噴雪如波之蕩漾平天矼。是蛟龍飛舞變幻而莫測，下有海深萬丈空洞氤氳雲吼浪。更有仙燈諸洞九龍諸潭仙橋月塔諸勝蹟。君今策杖蠟屐走險一一當遍歷，須令向禽宗炳之輩嘆羨而莫及。
句 謝翱 
謝豹花開桑葉齊，戴勝芊生藥草肥，九鎖山人歸未歸。
新秋 羅公升 
團扇初辭暑，虛簷恰受風。簾花孤月冷，秋在不聲中。
禽言 日中烏 羅公升 
日中有癡烏，食日療饑腹。不省日無光，此身難駐足。
禽言 梟 羅公升 
人誰獨無母，汝母良可悲。汝飽詎幾乎，亦有生子時。
禽言 夜鶴 羅公升 
月黑衆慝起，夜鶴乘時呼。懸知不足畏，奈此淵中□。
秋懷  其一 羅公升 
錢塘八月潮，勝絕聞古今。吳兒識潮耳，不識潮中心。
秋懷  其二 羅公升 
空庭下梧葉，欲靜聞疏雨。幽懷耿無寐，鄰客終夜語。
雜詠  其一 羅公升 
帝曆千年統，神州百代居。但看今日事，莫信古人書。
雜詠  其二 羅公升 
胡羯寧知分，中原欲並驅。設兵生建武，堪與赤眉俱。
觀獵 羅公升 
詭御羞禽獲，隨車忍獸呼。爲敺須桀紂，競逐欠陳吾。
謝松野叔惠菊 羅公升 
囷粟分公瑾，千金壽仲連。山人不須此，再拜菊花前。
溪上 羅公升 
往歲貪奇覽，今年遂考槃。門前溪一髪，我作五湖看。
冬夜獨坐 羅公升 
庭幽蟄談口，燭盡輟書卷。牆外醉客喧，堪憎更堪羨。
次韻槐姪送花 羅公升 
塵欺雙鬢少，春寄一枝多。爲報花神道，晴天載酒過。
七絕句  其一 羅公升 
吟昔從軍瘦，生涯出仕空。山中破茅屋，日日是秋風。
七絕句  其二 羅公升 
天豈私貧我，看書每自疑。寸心即知己，不用世人知。
七絕句  其三 羅公升 
賈生空痛哭，漢吏孰分憂。謾倚天爲命，天命不自由。
七絕句  其四 羅公升 
群盜田夫耳，兵疲萬骨枯。千年干羽事，只道聖人迂。
七絕句  其五 羅公升 
水旱關何事，兵凶孰汝憐。但尋師辟穀，莫誤客求田。
七絕句  其六 羅公升 
橐重馿鳴苦，村空鬼哭悲。黄華存大體，不肯問狐狸。
七絕句  其七 羅公升 
本是山林物，中間一念差。稻粱今懶種，况乃種桃花。
送歸使絕句  其一 羅公升 
目斷歸帆急，無身可得追。親庭如有問，依說鬢成絲。
送歸使絕句  其二 羅公升 
東老真仙者，神遊八極周。此行滄海上，定得拜蒼虯。
送歸使絕句  其三 羅公升 
百年詩禮訓，惟彝仲容賢。慎勿如癡叔，膏明適自煎。
送歸使絕句  其四 羅公升 
梁楚連天闊，江湖接海浮。故人相憶夜，風雨定何州。
送歸使絕句  其五 羅公升 
魚鱉甘貽禍，雞豚飽自焚。莫云鷗鷺宿，饞口不饒君。
送歸使絕句  其六 羅公升 
手植東臯松，勿遣樵牧經。他時化鶴歸，要斵千年苓。
送歸使絕句  其七 羅公升 
人問我何之，我以此詩對。雲飛百川流，只在天地內。
送介翁兄自揚州還南城 羅公升 
聲滿對松縣，功成浮海船。去隨騎鶴侶，歸訪擘鱗仙。馬首吟情溢，鴛屏別夢牽。相思不憚暑，計日話燈前。
挽章 羅公升 
憶昔垂髫日，相期志已深。國家當日事，父母此時心。劫火分南北，秋風隔古今。病軀可堪此，無淚足沾襟。
旅坐 羅公升 
負却征塵債，飄零迄未休。孤蓬江貯夢，深巷雨添愁。山色分濃淡，禽聲互去留。班超亦良苦，萬里覓封侯。
所聞 羅公升 
試問南來雁，何時戰馬閑。古聞侵柳塞，今見入梅關。南海潮方怒，西江士不還。凄凉廣州婦，萬里沒燕山。
秋望 羅公升 
遠樹嵐煙合，孤村落照橫。江從前日濁，山似去年青。暝色鴉分去，羈愁蛩說成。乾坤久蕭瑟，消息聽鴻聲。
牢落 羅公升 
牢落歲時晚，天寒遊子悲。相幾如趙壹，舌不救張儀。夢短雞聲急，心飛雁足遲。亂愁已堪織，零雨更如絲。
嘗稻 羅公升 
楚稻中秋熟，珠璣椀面浮。已諳藜藿味，敢作稻粱謀。農業年年減，官征日日稠。憑誰寄焦飯，少慰倚門憂。
秋懷 羅公升 
舊日方山子，凄凉寄一簞。蟲聲來倦枕，秋思入凭闌。已是肱三折，那堪指一彈。中宵更風雨，誰念客氈寒。
送劉玉田通判歸山 羅公升 
詩工窮鬼妬，貌古俗人譏。達士何榮辱，閒官更是非。面無三已慍，身带一癯歸。已試囊中法，春田玉正肥。
送同邸劉學古 羅公升 
入彀西山月，驪駒幾屬行。如君今又別，令我若爲情。句入歸舟好，蛩憎客夢成。梅邊會相見，風樹莫離聲。
東平府文廟規模頗壯其中亦有儒生十數然無一可語者 羅公升 
當年鄒魯地，弦誦久無聲。刀筆迂顔閔，章縫羨甲兵。谷陵朝暮改，日月古今明。歲晚高皇帝，猶難致兩生。
黄州 羅公升 
十里南來道，初逢第一州。地因蘇子重，江替老瞞羞。路轉淮山□，天開楚岸浮。吾無赤壁賦，聊亦駕扁舟。
江州寒食 羅公升  庐山
旅食逄寒食，風聲佐雨聲。野墳猶有主，客舍若爲情。家近心逾切，囊空眼便生。廬山如不過，此去信無名。
寄蕭高風 羅公升 
義氣凌秋日，高懷亙海雲。古人如取友，天下獨逄君。暑退顔何似，書疏夢却勤。木瓜何以報，明月爲君分。
挽何見山  其一 羅公升 
大父平生友，惟公意莫違。山嵇欣月托，張許竟同歸。光嶽留英笑，陽秋見是非。終天臣子淚，今日重沾衣。
挽何見山  其二 羅公升 
試手聞絃化，焦頭諭檄馳。鵬方從海運，鰲已戴山移。虛哭玄元廟，還賡鷲嶺詩。寥寥島中客，不負故王知。
世故 羅公升 
世故年年別，人煙處處非。詩從出山俗，客已及門稀。凱入猶聞警，場登更苦饑。乾坤多事在，未許製荷衣。
辟地  其一 羅公升 
雨急啼鴉切，山昏去客奔。竄身楚南極，獨立鄭東門。卜處無神珓，招餘有斷魂。死生毫髪事，不足累乾坤。
辟地  其二 羅公升 
四海風濤日，誰歟柱急流。山東雄劇孟，薊北化田疇。氣靜天閽晚，星沉戍角秋。如君關氣數，寧不重嫠憂。
聞息有變 羅公升 
斗粟將誰憾，關弓只自憐。竟成瓜蔓摘，深愧棣華翩。甘苦同三月，幽明冀百年。衰宗更如此，愁絕古松烟。
得家問  其一 羅公升 
乍喜平安報，俄增放逐愁。親闈萬里老，客境四時秋。意往形空在，詩成影自酬。東風巖瀨在，不是欠扁舟。
得家問  其二 羅公升 
萬里平泉夢，誰憐創業難。已聞封樹伐，敢惜賜書殘。鷹擊寧論飽，烏棲不奈寒。長平門下客，知復幾任安。
春日皇帝閣  其一 羅公升 
蓬萊宮闕五雲端，太液冰澌不敢寒。須信帝家春事早，勾芒昨夜引春班。
春日皇帝閣  其二 羅公升 
太液池邊數樹紅，年年先得占春風。那知萬物含仁義，都在君王一笑中。
端午皇帝閣 羅公升 
化日舒長萬國陶，南風古韻入絃高。天心廣大乾坤小，添得神遊一兩遭。
春日皇后閣 羅公升 
坤元布氣本無私，載物功深世不知。天上春回椒殿暖，春風纔入萬年枝。
春日夫人閣 羅公升 
君王著意在經帷，無復瓊林宴賞時。從此六宮休鬬草，碧紗窗下讀毛詩。
端午夫人閣 羅公升 
黄金角黍照盤明，秋月弓灣鬬彩贏。應是君王方右武，內家仙子亦知兵。
戍婦 羅公升 
夫戍關西妾在東，東西何處望相從。只應兩處秋宵夢，萬一關頭得暫逢。
和宮怨 羅公升 
竹葉垂黄雨露偏，羞緣買賦費金錢。有緣會有承恩日，莫遣蛾眉減去年。
春晚 羅公升 
人在幽窗柳在闌，樓頭杜宇一聲殘。夢魂驚斷梨花月，寂寞五更風雨寒。
客樓次韻單中怨 羅公升 
白刃交飛樓下樓，却教騎馬逐吳鈎。江南此去無消息，只聽鴻聲認妾愁。
夢中作 羅公升 
絳橋孤掀壓星斗，闌干回首乾坤小。不知金井晚月寒，鶴弄一聲春夢曉。
讀史  其一 羅公升 
燕丹餘風被朔野，男女無別身益榮。誰云乃祖騶虞化，却自鵲巢行露生。
讀史  其二 羅公升 
太初結繩制自好，庖犧倉頡計益疏。拓跋小羌行國字，鍾山丞相著新書。
秋日有感 羅公升 
桂花無主亦清秋，蕎麥爲誰先白頭。螢不照身常隠見，鷗燕求世自沈浮。
金陵 羅公升 
江左諸人未易輕，馳驅猶欲致中興。後人只說清談誤，并與清談已不能。
揚州 羅公升 
瓊姬羽化歸天去，花后香銷掃地空。要覓揚州舊風物，夕陽禪智立秋風。
陵州 羅公升 
五月征裘路五千，長安疑在北辰邊。故園歸夢西風冷，明日陵州正覓船。
有感  其一 羅公升 
車騎將軍結束新，長安那記昔年身。南來盡是干名者，無復平陽下淚人。
有感  其二 羅公升 
龍首黄扉老大臣，婆娑聽履上星辰。西風一點違天血，同是先朝揀拔人。
燕城讀史  其一 羅公升 
主父變服强公叔，魏武遷都違衆臣。戰國猶有知禮士，後世還同問俗人。
燕城讀史  其二 羅公升 
敖倉轉粟走天下，山積雲委如蒿蓬。子孫粒粟不到日，留與楚漢爭英雄。
燕城讀史  其三 羅公升 
始皇渡江項籍笑，魏朝失政高歡譏。奸雄覘國自有在，豈必儒者能知幾。
燕城讀史  其四 羅公升 
秦王手創萬世業，四海不足充侈心。孝文田家眼孔小，露臺欲作慳百金。
燕城讀史  其五 羅公升 
遼佐遣戍函谷舉，平懷構兵江都亡。秦隋失道自速死，可是東海真不祥。
燕城讀史  其六 羅公升 
千秋一言致宰相，匈奴已謂朝廷輕。那知漢家有故事，倒取屠販居公卿。
燕城讀史  其七 羅公升 
申屠蹶張一健卒，欲斬嬖幸尊朝廷。如何董賢小豎子，迨退宰輔如優伶。